
Clawr Blaen 
Mae hyn i dystio mai fy ngwaith i a fy ngwaith i yn unig a ddefnyddir yn y prosiect hwn ond yn eithrio lle cyfeirir at waith ymchwil a wnaed gan bobl eraill. Caiff yr aseiniad hwn ddim o’i gyhoeddi neu ei ddefnyddio am unrhyw bwrpas ond am y pwrpas o gyflwyno prosiect ymchwil ar gyfer y cwrs BA Addysg Gynradd gyda SAC. Deallaf mai llên-ladrad yw’r defnydd o unrhyw waith heb gyfeiriad, a bydd hyn yn golygu methu’r modwl.

Pennod 1: Cyflwyniad 

1.1 Sail ymchwil
Bwriad yr ymchwil presennol yw canfod a oes digon o ymchwil a thystiolaeth sy’n awgrymu y dylai plant gyda Chyflwr Sbectrwm Awtistiaeth (CSA) dderbyn eu haddysg ar wahan i’r disgyblion prif ffrwd er mwyn datblygu eu sgiliau cyfathrebu ieithyddol trwy ddarpariaethau arbennig.   
Pwysig oedd cynnal yr ymchwiliad presennol oherwydd teimlir nad oes gan ddigon o athrawon y wybyddiaeth angenrheidiol pan ddaw at ddatblygu sgiliau iaith a chyfathrebu plant CSA. Credir hyn am ei bod yn bwnc sydd dal i fod yn achosi dadleuon ymhlith ymchwilwyr a bod angen dechrau dod yn agosach at ddatrysiad i’r mater. 
“Too often in the UK such training [hyfforddiant i athrawon] reduces to single short courses, not backed by any understanding of autistic spectrum disorders and resulting in teachers performing rituals without understanding and no ability to adapt and adjust to meet individual needs or circumstances”
						(Jordan, 2001, t.12)                  
Yn dilyn profiadau blaenorol o fod mewn ysgolion, teimlir nad oes digon yn cael ei wneud er mwyn sicrhau cynnydd yr unigolion CSA oherwydd nad oedd gan yr athrawon yr arfau na’r ddealltwriaeth i’w helpu. Cefnogir hyn gydag ymchwil blaenorol gan y NAS (2018) fod 44% o athrawon yn ddi-hyder wrth addysgu plant gyda CSA. Felly, os nad ydy’r athrawon yn hyderus yn yr hyn y maen nhw’n gwneud, ni ellir disgwyl y cynnydd gorau o’r disgyblion yn eu gofal (Ball, Thames a Phelps, 2008). Pwysleisia Donaldson (2015) y dylai ysgolion cwrdd ag anghenion dysgu eu holl ddisgyblion. Ni ellir cyflawni hyn os nad ydy’r athrawon yn hyderus yn yr hyn y maen nhw’n gwneud. 
Gobaith yr ymchwil presennol oedd casglu digon o wybodaeth er mwyn medru darparu cymorth i athrawon o ran sut y gallen nhw fynd ati ddechrau cefnogi’r unigolion gyda CSA yn eu dosbarthiadau nhw. 



1.2 Damcaniaeth
Gobeithiwyd canfod unrhyw strategaethau neu ymyraethau a gaiff eu defnyddio gyda phlant CSA yn ystod yr ymchwiliad ac os oes rhai sy’n fwy effeithiol nag eraill. Hefyd, bwriadwyd canfod a oes wir angen strategaethau pendant a gwahanol er mwyn hybu datblygiad iaith a chyfathrebu plant CSA, neu oes modd datblygu strategaethau sy’n cael eu defnyddio’n aml. Daethpwyd o hyd i’r canlyniad gyda chyd-weithrediad Unedau Iaith yn Ne Orllewin Cymru trwy dreulio 10 diwrnod yn y sefydliadau yn ymchwilio. 

1.3 Dulliau ymchwil 
Er mwyn cyflawni’r ymchwiliad presenol, fe’th ddefnyddiwyd tri dull ymchwil. Y dull cyntaf a defnyddiwyd oedd Arsylwi. Dewiswyd arsylwi oherwydd ei fod yn ddull sy’n darparu cyfleoedd i’r ymchwilydd dderbyn gwybodaeth flaenorol o safbwynt di-gyswllt; serch hynny, mae’n bwysig dilyn yr arsylwad gyda chyfle i’r person sy’n cael ei arsylwi i gefnogi ei dewisiadau yn lle bod yr ymchwilydd yn nodi ei resymau o’i safbwynt nhw yn unig (Simpson a Tuson, 2003). 
Dull arall oedd holiadur a defnyddiwyd hyn oherwydd ei fod yn ddull sy’n caniatáu i’r cyfranogwyr cadw eu hatebion yn hollol anhysbys a fydd wedyn yn eu galluogi nhw i ateb mewn modd mwy onest. Serch hynny, dydy holiaduron ddim yn derbyn cyfradd ddychwelyd uchel (Brown, 2005) neu bydd lawer o gwestiynau wedi’u gadael yn wag oherwydd bod posibilrwydd nad oedd y cyfranogwr wedi eu deall. 
Y dull olaf a ddefnyddiwyd oedd cyfweliad, am ei fod yn ddull sy’n gwarantu bydd pob cwestiwn yn cael eu hateb, neu bydd rheswm dros beidio’u hateb. Hefyd, mae’n caniatáu i’r ymchwilydd ymestyn ar gwestiynau ac i’r cyfranogwyr ymestyn ar eu hatebion. Serch hynny, mae’n bosib na fydd y cyfranogwyr yn gwbl onest yn eu hatebion a’n teimlo dan bwysau wrth fod wyneb-yn-wyneb gyda’r Ycmwilydd. 

1.4 Termau allweddol 
Cyflwr Sbectrwm Awtistiaeth (CSA), Anghenion Dysgu Ychwanegol (ADY), Picture Exchange Communication System (PECS), Arwyddiaith, darpariaeth arbenigol, iaith, cyfathrebu, niwroteipig, strategaeth, ymyrraeth, cymdeithasu, rhwngweithio, Uned Iaith.

Pennod 2: Adolygiad Llenyddiaeth

2.1 Diffinio a disgrifio CSA
Cyflwr niwroddatblygiadol yw CSA sydd wedi ei nodweddi yn bennaf gan ddiffyg cyfathrebu cymdeithasol a rhyngweithio cymdeithasol ar draws amryw o gyd-destunau, gan gynnwys cilyddiaeth, defnyddio ymddygiadau di-eiriol er mwyn cyfathrebu a hyd yn oed eu gallu i ddeall a chynnal perthynas (APA, 2013). Datblygwyd y Triawd Amhariaeth gan Wing a Gould (1979, yn Cartwright a Wind-Cowie, 2005) sy’n diffinio a’n categoreiddio nodweddion CSA:
1. Anawsterau cyfathrebu: Abnormaleddau yn natblygiad ieithyddol, gan gynnwys mudandod. Cyfeirio at ei hun gan ddefnyddio’r ail neu’r drydydd person pan yn hŷn na 3 blwydd oed. Defnydd o eirfa anarferol i’r oedran. Diffygion cyfathrebu. (Frederickson a Cline, 2009)

2. Anawsterau cymdeithasol: Anallu i ymuno â phlant eraill wrth chwarae neu yn ceisio ymuno mewn modd anaddas, gall ymddangos fel ymddygiad bygythiol neu ymharol. Diffyg ‘hidlo’r’ hyn y maen nhw’n ei ddweud, fel arfer yn siarad eu meddyliau. Methu gwerthfawrogi neu ddilyn tueddiadau diweddaraf, megis diddordebau a ffasiwn ddillad. Fe welir nad ydyn nhw’n medru cynnal perthynas arferol gydag oedolion – naill ai’n angerddol neu ddim perthynas o gwbl. (Frederickson a Cline, 2009)

3. Anawsterau diddordebau, gweithgareddau ac ymddygiadau: Diffyg meddwl a chwarae yn ddychmygol neu’n greadigol. Ail greu’r hyn a welir mewn cartwnau/ gemau ar ben ei hun (Riby a Hancock, 2009). Anawsterau gweithredu mewn amgylcheddau heb strwythur clir a phendant, gan gynnwys cadw at berimedr yr iard yn ystod amseroedd chwarae. Anallu i ddelio ag amgylcheddau newydd neu newid, er efallai bydd plant eraill yn eu mwynhau. Diddordebau cyfyng. (Frederickson a Cline, 2009)
Mae angen i athrawon bod yn hollol ymwybodol o nodweddion CSA er mwyn trafod gyda rhieni fel bod eu plant yn medru derbyn asesiadau pellach. Yn ychwanegol i hyn, ystyrir System Ecolegol Bronfenbrenner (1977) lle yn yr achos hwn, yr athrawon yw’r Mesosystem, ac yna mae’r plentyn yn y canol sef yr Microsystem. Gwelir bod hyn yn rhywbeth i gadw mewn cof wrth addysgu plant CSA oherwydd os daw’r plentyn o ardal ddifreintiedig ac yna yn mynychu ysgol sydd â phrinder gwybodaeth ar awtistiaeth, mi fydd hyn yn cael dylanwad ar gyrhaeddiad addysgiadol y plentyn sy’n cynnwys ymyraethau cynnar (Johnston a Nahmad-Williams, 2009). Yn wrthgyferbyniol i hyn, os ydy’r plentyn yn byw mewn ardal gyda mwy o arian a’n mynychu ysgol o safon dda, derbynia’r plentyn ymyrraeth neu addysg o well ansawdd (Frederickson a Cline, 2009). Ond nid yr achos yw hyn o hyd, gall blentyn bod mewn ardal ddifreintiedig ond yn mynychu ysgol lle bod gan staff dealltwriaeth dda am awtistiaeth, ond methu gweithredu ar unrhyw ddarpariaethau arbenigol oherwydd ariannu a lleoliad (Dunst, 1985).
Datgelwyd gan y NAS (2018) fod 58% o blant a phobl ifanc gyda CSA o’r farn bod gwybodaeth a dealltwriaeth athrawon o CSA wedi gallu gwella’u profiadau yn yr ysgol. Ychwanega’r DfES (2002) y dylai athrawon fod yn wybodus a’n gyd-ymdeimladol o anghenion y dysgwyr. Pwysleisir hyn bwysigrwydd codi ymwybyddiaeth athrawon am nodweddion CSA, fel bod y plentyn yn medru derbyn diagnosis yn gynt a chael ymyraethau yn eu lle er mwyn cyfoethogi eu profiadau addysgiadol. Un ffordd o wneud hyn, yn ôl Llywodraeth yr Alban (2009) yw adnabod bod gan y plentyn acen sydd ddim yn perthyn i’r ardal leol, a bydd hynny fel arfer yn un Americanaidd. 
Diffiniwyd CSA gan y NAS (2018) megis anabledd datblygiadol gydol-oes sy’n effeithio ar sut mae person yn cyfathrebu ac yn profi’r byd o’i amgylch. Ychwanega Shahar (2016) ei fod yn anabledd datblygiadol gydol-oes lle bod diffyg dealltwriaeth gan y person sy’n cael ei effeithio o ran sut i ryngweithio gyda phobl. Lleisia Chung (2014) fod CSA yn effeithio 1 ym mhob 88 plentyn, a bod yna bedwar gwaith mwy o fechgyn yn derbyn diagnosis na merched (Meggitt, 2012).
Cyflwr sbectrwm enfawr yw CSA, sy’n gallu rhoi unigolion dan anfantais oherwydd mae’n bosib bydd gan nifer o bobl gwybodaeth gynnil am y cyflwr (Chung, 2014). Esbonia Meggit (2012) mai sbectrwm yw hi oherwydd bod y gwahaniaeth rhwng y ffordd caiff pobl eu heffeithio gan CSA yn dibynnu ar ba begwn o’r sbectrwm y mae’r unigolyn; yn ychwanegol i hyn, bydd angen cymorth parhaol ar y rhai a gaiff eu heffeithio’n fwy difrifol oherwydd bydd ganddynt ohiriad ieithyddol ac anawsterau dysgu dwys (Meggit, 2012). Ond ar ochr arall y sbectrwm, bydd plant gyda syndrom Asperger yn medru ymdopi’n iawn gyda gofynion dydd i ddydd o ran ysgol a threfn bywyd ond bydden nhw dal yn trafferthu pan ddaw at gyfathrebu (Meggit, 2012; Estyn, 2019). 
Mae dadl wedi bod dros y blynyddoedd ynghylch achosion CSA a mynnwyd gan Bettlheim (1967) mai diffyg ymlyniad gyda’r fam oedd yr achos. Dadleuwyd gan Verp (1993) mai oedran y rhieni oedd un o’r prif achosion ac os oedd y fam yn hŷn na 35 eu bod nhw 50% yn fwy tebygol o roi genedigaeth i blentyn gyda CSA. Cwestiynwyd gan Gerber ac Offit (2009) os taw’r brechlyn MMR oedd yr achos, yn debyg i Frith (2008) a ddywed mai cyffuriau megis Thalidomide sy’n gyfrifol dros CSA, er bod y rhain wedi cael eu profi i fod yn anghywir erbyn hyn. Yn fwy diweddar cawn y ddadl bod genedigaeth gynnar yn codi’r risg o gael plentyn gyda CSA gan 61% yn ôl yr NCCWCH (2011). Yn ychwanegol i hyn, awgrymwyd gan Shaffer a Kipp (2014) gall iechyd y fam tra’n feichiog fod yn achos CSA. Er rhain i gyd, awgryma Dodd (2005) mai un posibilrwydd yw problem gyda’r hippocampus, sef rhan fach yn yr ymennydd sy’n gyfrifol dros gof ac emosiynau. Ychwanega Dodd (2005) fod ymchwil wedi cael ei chynnal gan wyddonwyr ar draws y blynyddoedd yn cymharu’r gwahaniaeth yn niwrotrosglwyddyddion rhwng pobl niwroteipig a phobl CSA, rhain sy’n gyfrifol dros symud ergydion nerfol drwy’r corff; dangoswyd yn y canlyniadau bod gan blant CSA lefelau seretonin llawer yn uwch na phobl niwrtoteipig, a bod hyn yn bosibilrwydd arall dros achosi awtistiaeth. Gwelir bod cymaint o bosibiliadau wedi’u cyflwyno ar hyd y blynyddoedd, ond does dim tystiolaeth bendant ar gael i ddweud yn union beth yw prif achos CSA (Frederickson and Cline, 2009).
Yn ôl Howlin a Moss (2012) mae canlyniadau o ran cyrhaeddiad academaidd plant CSA ar y cyfan yn wan. Gall hyn bod o ganlyniad i lawer o blant CSA yn gohirio datblygu ar eu sgiliau cyffredinol ac ymddygiadau addasol nes eu bod yn eu blynyddoedd oedolion cynnar (Palmen, Didden a Lang, 2012), tra bydd eraill ddim yn medru ymdopi a’n datblygu anawsterau iechyd meddwl (White, Ollendick a Bray, 2011). Pwysig yw nodi nad yw’n bosib ar hyn o bryd dweud sut yn union mae plant CSA yn perfformio’n academaidd oherwydd mai dim ond 58 astudiaeth sydd wedi cael eu cynnal i’r pwnc (Wong et al., 2013), a bod y rheini i gyd wedi bod yn samplau bach sydd yn canolbwyntio’n bennaf ar effeithiolrwydd gwahanol strategaethau ac ymyraethau (Keen, Webster a Ridley, 2016). Er dweud hyn, mae cynnydd academaidd plant CSA ac ADY ar y cyfan yn bwnc sydd wastad dan archwiliad oherwydd mae’n debyg na fydd y disgyblion dan sylw yn dilyn yr un mesurau cynnydd traddodiadol a phlant heb ADY (Thurlow et al., 2005; Meggitt, 2012).  
Nid yw bod ar y sbectrwm awtistiaeth yn golygu bydd gan yr unigolyn ADY, oherwydd bod gan nifer o blant CSA syndrom Asperger neu awtistiaeth uchel-weithredol a olygir eu bod yn alluog iawn (Llywodraeth Cymru, 2019). Serch hynny, pwysleisia Towle (2013) bod yna ohiriad sylweddol pan ddaw at ddatblygiad ieithyddol ymhlith plant gyda CSA yn gyffredinnol. Yn ychwanegol, nodwyd gan Howlin et al. (2007) fod gan 25% o bobl â CSA sgiliau llafar gwael, felly bydd rhaid i athrawon sicrhau eu bod nhw’n ceisio cynnyddu sgiliau cyfathrebu’r plant fel nad ydynt yn cael eu rhwystro rhag llwyddo yn y pynciau y maent yn gryfach ynddynt. 

2.2 Ymyraethau a strategaethau 

Nodwyd gan Baron-Cohen (2008) mai addysg yw’r ymyrraeth fwyaf pwysig ym mywydau unigolion gyda CSA, felly pwysig yw sicrhau nad yw’n cael ei gwastraffu. Noda Fredrickson a Cline (2009) fod rhaglenni ymyrraeth gynnar yn dibynnu ar ddau brif ddimensiwn, sef: Yn gyntaf, a ydy’r ymyrraeth yn cael ei harwain gan y plant neu blentyn CSA neu os ydyw’n ymyrraeth sy’n cael ei harwain gan eraill. A’n ail, a ydy’r ymyraethau yn cael eu trosglwyddo a gweithredu mewn amgylchedd rheolaidd neu amgylchedd naturiolaidd lle bydd y plant yn chwarae. Yn dilyn hyn, awgryma Leaf et al. (2009) dylai athrawon fynd i ymweld â chartrefi’r plant CSA sydd yn eu dosbarthiadau oherwydd dyna le mae’r plentyn yn teimlo mwyaf diogel, ac o hynny, gall yr athrawon dechrau cyflwyno elfennau cartrefol i’w dosbarthiadau er mwyn gwneud i’r unigolyn deimlo’n fwy diogel yn yr amgylchedd trwy ddod i’w hadnabod ar lefel personol. Yn debyg i hyn, mynna’r DfES (2004) na ddylai unrhyw blentyn wynebu unrhyw rwystrau y ystod eu haddysg a dylent dderbyn yr un cyfleoedd. Yn ychwanegol, pwysleisia Johnston a Nahmad-Williams (2009) fod angen ystyriaeth sylweddol i’r amgylchedd cyn gosod plant gyda CSA ynddi oherwydd gall unrhyw newidiadau bach achosi pryder mawr iddynt. 
Barnwyd gan McConnell (2002) fod yr ymyraethau hyn yn gweithrediadau sydd wedi cael eu hymchwilio er mwyn hyrwyddo rhyngweithio cymdeithasol ymhlith plant gyda CSA; awgrymwyd byddai’n fuddiol i wneud y canlynol:
1.  Sicrhau amgylchedd naturiol sy’n ennyn diddordeb y plant ond hefyd yn eu hannog i ymgymryd mewn gweithgareddau rhyngweithiol. 

2. Addysgu’r un sgiliau cymdeithasol penodol i bob plentyn ac nid yn unig y rhai gyda CSA, oherwydd trwy ddarparu’r un sgiliau i bawb, bydd gan y plant mwy o ddealltwriaeth o ran sut i gyfathrebu gyda’i gilydd o naill ochr. 

3. Sicrhau bod y disgyblion CSA yn ymwybodol pan fydden nhw’n llwyddo i ymgymryd mewn sefyllfaoedd cyfathrebu neu gymdeithasu. 

4. Sicrhau bod unrhyw ymyraethau wedi eu plethu ar draws y gwersi, ond eu bod nhw ddim yn rhwystro unrhyw ddatblygiad iaith neu gyfathrebu, megis gosod plentyn i weithio ar ben ei hun drwy’r amser. 

5. Monitro parhaol o effeithiolrwydd yr ymyraethau er mwyn sicrhau bod y plentyn yn derbyn y cyfleoedd gorau neu os oes angen ystyried newid. 
Awgrymwyd gan McConnell (2002) y dylai ysgolion addysgu sgiliau cyfathrebu a chymdeithasu’n uniongyrchol i blant gyda CSA oherwydd nad oes ganddynt y gallu i sylwi ar giwiau cymdeithasol, fel y nodwyd gan Wing a Gould (1979, yn Cartwright a Wind-Cowie, 2005; Vermeulen, 2005) fod plant gyda CSA yn dehongli popeth yn llythrennol. Ychwanega Batten et al. (2006) yn dilyn ymchwiliad, roedd rhieni â phlant CSA yn teimlo dylai ysgolion treulio mwy o amser yn datblygu sgiliau cymdeithasu eu plant oherwydd dyma le mae eu plant yn fwyaf gwan, ond ei fod yn un o’r sgiliau mwyaf pwysig. Yn dilyn hyn, nodwyd gan Frederickson a Cline (2009) gall athrawon sicrhau eu bod nhw’n gweithredu ar sgiliau cymdeithasu plant CSA trwy fodeli’r ymddygiadau addasol, oherwydd bod modeli wedi profi’n llwyddiannus wrth sicrhau bod y plant CSA yn medru cyfarch yn ddigymell, chwarae yn gydweithredol, sgwrsio’n ymddiddanol, a chynnal eu hunain. 
Ar wybod bod CSA yn effeithio ar bobl mewn gwahanol ffyrdd ac i wahanol raddau (Megitt, 2012), mae’n bwysig bod gan athrawon ddigon o strategaethau ac ymyraethau yn barod i ddelio â hwy. Un o’r strategaethau mwyaf poblogaidd yw ‘PECS’ a olygir ‘Picture Exchange Communication System’ lle byddai’r plentyn yn defnyddio cardiau â lluniau arnynt er mwyn cyfathrebu gan ddechrau gydag un cerdyn a’n datblygu i greu brawddegau llawn (Bondy a Frost, 1994). Nodwyd gan Howlin et al. (2007) fod y rhan fwyaf o athrawon sy’n defnyddio PECS heb dderbyn hyfforddiant oherwydd bod yr adnoddau i gyd ar y we a bod cyfleoedd i dderbyn hyfforddiant yn brin. Serch hynny, ychwanegwyd gan Howlin et al. (2007) nad oes llawer o ymyraethau sy’n dangos cynnydd mewn sgiliau cyfathrebu ond mae tystiolaeth i ddweud bod PECS yn dangos cynnydd. Barna Bondy a Frost (2001) fod hyn o ganlyniad i ba mor hawdd yw PECS i’w deall a dehongli a bod plant ifanc yn medru eu defnyddio oherwydd bod lluniau a geiriau ar gael. Er dweud hynny, noda Travis a Geiger (2010) er bod PECS yn system sydd wedi profi i fod yn hynod o effeithiol er mwyn gofyn am bethau mae’r canlyniadau’n gymysg pan ddaw at wneud sylwadau a chreu cronfa geirfa. 
Yn ôl Spencer, Petersen a Gillam (2008) mae PECS ac Arwyddiaith yn ddau ddull sydd wedi profi i fod yn effeithiol gydag unigolion CSA, ddim ond os na chânt nhw eu defnyddio mewn modd addas. Ychwanega Tincani (2004) fod plant CSA yn elwa o naill ai PECS neu Arwyddiaith, dyna beth a olyga Spencer, Petersen a Gillam (2008) o ddefnydd addas, bod athrawon yn medru dewis yr un cywir ar gyfer yr unigolyn, a’u bod nhw ddim yn eu defnyddio heb bwrpas neu rheswm dilys. Nodwyd gan Anderson (2001) fod defnydd Arwyddiaith yn fwy effeithiol ar gyfer canlyniadau hir dymor o ran sgiliau cyfathrebu a rhyngweithio cymdeithasol y plant oherwydd ei fod yn datblygu ar eu sgiliau ynydu, cyswllt llygaid a defnydd o lais. Pwysleisia Senju a Johnson (2008) bwysigrwydd bod gan blant sgiliau cyfathrebu da a bod cyswllt llygaid yn un o’r sgiliau hynny. Dengys hyn felly bod Arwyddiaith yn debygol o fod yn ddull mwy effeithiol er mwyn datblygu ar sgiliau hir dymor y plant. Yn dilyn hyn, denwyd Sheehy a Duffy (2009) ein sylw tuag at y ffaith mai nad Arwyddiaith yn unig yw hi, ond bod gennym ‘Makaton’ hefyd, a hwn yw’r strategaeth fwyaf poblogaidd gyda phlant CSA sydd ddim yn medru cyfathrebu ar lafar. Ychwanega Sheehy a Duffy (2009) fod Arwyddiaith a Makaton yn debyg iawn, ond y rheswm bod Makaton yn fwy poblogaidd nag Arwyddiaith yw oherwydd eu bod yn haws i’w dysgu. 
Strategaeth arall a welir i fod yn boblogaidd gyda phlant CSA yw TEACCH, a olygir ‘Teaching, Expanding, Appreciating, Collaborating and Cooperating, Holistic’ sy’n ddull hyblyg a’n gallu cael ei ddefnyddio ochr yn ochr â dulliau eraill (NAS, 2018). Mae TEACCH yn ddull  i blant CSA sy’n ceisio darparu’r cyfleoedd addysg orau mewn modd unigryw i’r unigolyn (Mesibov a Howley, 2003). Ychwanega Faras, Ateeqi a Tidmarsh (2010) fod TEACCH yn manteisio ar fanteision prosesau gweledol a’n torri gweithgareddau neu dasgau lawr i ddarnau bach y gall yr unigolyn eu cyflawni yn eu rhannau, oherwydd natur pobl CSA a bod angen trefn a strwythur pendant arnynt.  
Credir bod y rhaglen ‘Incerts’ yn rhaglen effeithiol ar gyfer tracio a mesur cynnydd plant, ond yn sicr plant gyda CSA oherwydd ei fod yn rhaglen sy’n dangos tri cham cynnydd o fewn un lefel neu ddeilliant, felly ar gyfer lefel 1 bydd 1a, 1b ac 1c, er mwyn gweld bod y camau cynnydd bach yn cael eu gwneud (Incerts, dim dyddiad). Hefyd, cynniga Incerts opsiynnau i athrawon medru cymharu canlyniadau’r unigolion yn erbyn y sgiliau cwricwla, sy’n galluogi’r athrawon i weld lle bod angen y mwyaf o sylw (Incerts, Dim dyddiad). Mae’n bwysig nodi nad oes unrhyw ymchwil wedi ei chynnal i effeithiolrwydd Incerts. 



Pennod 3: Methodoleg 

3.1 Dulliau ymchwil 
Er mwyn cychwyn ar yr ymchwil, treuliwyd ychydig o wersi yn arsylwi er mwyn gweld llif naturiol yr uned ac  ymyraethau amlwg mewn gwersi. Defnyddiwyd y cyfnodau hyn hefyd er mwyn cynllunio’r cyfweliad a’r holiadur (Kvale, 1994) a defnyddio unrhyw ddigwyddiadau o’r gwersi er mwyn annog atebion estynedig neu esboniadau pellach (Denscombe, 2014). Sicrhawyd nad oedd ymatebion y cyfranogwyr yn cael eu dylanwadau gan ddull cwestiynu’r  ymchwilydd, a defnyddiwyd y nodiadau a grëwyd yn ystod yr arsylwadau yn bwrpasol i sicrhau fod pob cwestiwn yn derbyn ateb llawn a chlir. 
Hefyd, defnyddiwyd y dull o gyfweld er mwyn casglu gymaint o ddata â phosib. Dewiswyd y dull hwn oherwydd wrth drafod wyneb-yn-wyneb gyda chyfranogwyr, maent yn fwy tebygol o drafod eu hatebion mewn dyfnder yn ôl Alshenqeeti (2014) gan ganiatáu i’r ymchwilydd dderbyn gwybodaeth bellach. Hefyd, caniata hyn i’r ymchwilydd dderbyn  canlyniadau yn syth gan brofi llai o gwestiynau heb eu hateb (Brown, 2005).  
Defnyddiwyd y cwestiynau a gynlluniwyd ar gyfer y cyfweliadau yn yr ysgol ffocws ar gyfer holiadur i ddeuddeg ysgol arall ar draws De a De-orllewin Cymru (Atodiad 1). Noda Brown (2005) fod holiadur fel dull ymchwilio yn galluogi’r broses i fod yn llai tueddol, a bod llai o bwysau a dylanwad gan y cyfwelydd.  Awgryma Gubrium a Holstein (2001) y dylid cymharu’r atebion er mwyn mesur effaith posib pwysau cyfweld wyneb yn wyneb a’r angen i gyflwyno atebion ar y pryd  ar safon atebion staff yr ysgol ffocws ac effaith hyn ar y canlyniadau. Roedd y broses o gyfweld yn fwy llwyddiannus na’r holiaduron a chytunir â Church a Waclawski (1998) fod llawer o heriau wrth ddanfon holiaduron, a chanran bychan a atebir, fel y profwyd yn yr ymchwiliad.
Gwelir bod y tri dull ymchwil hyn wedi cynhyrchu data ansoddol. Credir gall data ansoddol fod yn ddefnyddiol i’r Ymchwilydd oherwydd mae’n rhoi mwy o ddyfnder i bob ateb  a geir gan y cyfranogwyr (Bell a Waters, 2014), ond gellid fod yn anoddach i’w ddehongli (Denscombe, 2014). 




3.2 Cyfranogwyr 
Bwriadwyd cynnal yr ymchwiliad gyda thair ysgol ar ddeg ysgol ar draws De a De-orllewin Cymru, gan gynnwys yr ysgol dan sylw, gan fod ymchwil cefndirol wedi dangos eu bod nhw i gyd wedi ymgorffori darpariaeth neu ymyrraeth arbenigol ar gyfer disgyblion â CSA. Nid oedd hyn yn bosib, oherwydd, ar ôl cysylltu â’r deuddeg ysgol, ni dderbyniwyd dim un holiadur yn ôl, ond yn ffodus, treuliwyd cyfnod o bythefnos yn yr un ysgol arall, gan droi’r astudiaeth bresennol i fod yn astudiaeth achos.
Bwriad gwreiddiol yr ymchwil oedd cymharu’r darpariaethau rhwng ysgolion prif ffrwd ac unedau arbennig. Rhaid ystyried bod deuddeg  ysgol ar gyfer holiaduron yn sampl fach iawn i drafod eu hymatebion. Roedd hyn yn sicr yn risg. Da felly oedd  cael syniad wrth gefn.  
Darparodd y Brifysgol gyfle i’r ymchwilydd gael profiad yn  yr ysgol ffocws dan gynllun ‘profiadau dewisol’ gyda’r bwriad o dreulio pythefnos o fewn ysgol a fyddai’n addas ar gyfer ymchwilio i’r pwnc dan sylw. Canolbwyntir ar ddwy Uned Iaith o fewn un ysgol brif ffrwd, sef yr Uned Fabanod ar gyfer y Cyfnod Sylfaen a’r Uned Iau ar gyfer Cyfnod allweddol 2. 
Cynhaliwyd cyfweliadau gyda thri chyfranogwr benywaidd. Roedd un ohonynt yn athrawes yn yr uned iaith a’r ddau gyfranogwr arall yn gynorthwywyr profiadol o fewn y ddwy uned. Dewiswyd y cyfranogwr  ar sail  eu harbenigedd a phrofiad ym maes CSA. Bwriadwyd arsylwi a chyfweld ag athrawes arall ond bu’n sâl  yn ystod y bythefnos dan sylw, felly nid oedd hyn yn bosib. 
Roedd y cyfranogwyr i gyd yn oedolion rhwng 25 a 60 oed. Ni chwestiynwyd yr un plentyn â CSA er mwyn eu hamddiffyn ac er eu lles meddyliol personol (BERA, 2018).  Cafwyd trafodaeth gyda phennaeth yr ysgol cyn cychwyn ar y broses ymchwilio er mwyn esbonio natur y broses fel ei fod yn gyfforddus gyda’r hyn oedd yn digwydd. 

3.3 Moeseg
Pwysleisia Gallagher (2009) fod moeseg yn bwnc lle’r ydych naill ai’n gywir neu’n anghywir. Wrth ymchwilio, pwysig oedd cofio bod cyfrifoldebau moesegol yn rhan o’r broses, ac mae’n rhywbeth a ddylai cael ystyriaeth barhaol ac nid ar ddechrau’r broses yn unig  (Kellett, 2005). Nodwyd gan BERA (2018) bod rhaid gwneud yn glir i’r cyfranogwyr fod ganddynt yr hawl i adael yr ymchwiliad a hefyd yr hawl i wrthod i’r ymchwilydd ddefnyddio’u gwybodaeth ar unrhyw bryd. Pwysleisia BERA (2018) y peryg sy’n wynebu unrhyw gyfranogwr ar ôl cymryd rhan mewn unrhyw ymchwiliad a dylai’r rhain gael eu hegluro yn syth i’r cyfranogwyr. Yn ychwanegol, dylai’r ymchwilydd ddarparu digon o wybodaeth fel gall cyfranogwyr wneud dewisiadau rhesymegol dros eu hymrwymiad i’r astudiaeth (BERA, 2018). Gwnaethpwyd hyn yn glir i’r cyfranogwyr cyn eu harsylwi a’u cyfweld trwy drafod a chyflwyno ‘Ffurflen Ganiatâd Cyfranogiad’ (Atodiad 2) gan sicrhau eu bod yn gwbl glir o’u hawliau. Amlygodd Denscombe (2014) bwysigrwydd i’r cyfranogwyr arwyddo’r ffurflen cyfranogiad er mwyn iddynt  amddiffyn eu hawliau a hefyd i’r ymchwilydd amddiffyn ei hun trwy ddilyn y drefn. 
Dylai unrhyw ddata gael ei storio’n ddiogel gan sicrhau fod pob darn o wybodaeth a gesglir yn aros yn anhysbys (Deddf Diogelu Data, 2018; BERA, 2018). Cedwir y wybodaeth ddigidol yn ddiogel a’i storio ar ffon gof â chyfrinair er mwyn cael mynediad iddi. Ymneilltuwyd rhag  gwneud cofnod ysgrifenedig o  enwau unigolion gan ddefnyddio blaenlythrennau yn unig.  
Cyn cynnal unrhyw ymchwil fel cynrychiolwyr Prifysgol Cymru y Drindod Dewi Sant, roedd yn ofynnol ein bod ni’n cyflwyno Ffurflen Foeseg a bod honno’n cael ei chymeradwyo (Atodiad 3). 

















Pennod 4: Canlyniadau a thrafodaeth 

4.1 Ymyraethau a strategaethau 
Gofynnwyd amryw o gwestiynau o ran yr ymyraethau a strategaethau a ddefnyddir yn yr unedau i’r staff er mwyn datblygu sgiliau iaith a chyfathrebu ymhlith plant gyda CSA. Un ateb a brofodd yn gyffredin o blith yr athrawon oedd defnydd o ‘PECS’. Defnyddir PECS yn bennaf gydag  unigolion di-eiriol. Gwelwyd un plentyn di-eiriol â CSA yn yr Uned Fabanod oedd yn defnyddio PECS yn bennaf oherwydd ei fod yn system sydd wedi profi i fod yn llwyddiannus o fewn yr ysgol ym marn y staff, yn debyg i’r hyn a ddywed gan Howlin et al. (2007) fod PECS yn un o’r lleiafrif sydd wedi profi i fod yn llwyddiannus. Felly, bydd mwy o hyfforddiant ar sut i ddefnyddio PECS yn fanteisiol i athrawon  fel gall  disgyblion â CSA dderbyn cefnogaeth hyddysg. 
Gwelwyd defnydd o strategaethau ysgogi yn yr Uned Fabanod er mwyn annog yr unigolyn i ddechrau defnyddio’r system PECS yn fwy annibynnol. Anogwyd y plentyn i fynd i ôl y garden PECS yn annibynnol a’i wobrwyo gyda banana wrth gwblhau’r dasg. Serch hynny, gwelwyd ambell broblem gyda hyn gyda’r plentyn yn disgwyl gwobr bob tro yr oedd yn gwneud rhywbeth yn gywir. Hefyd, tueddai’r plentyn estyn am y cerdyn â banana arno gan fwyaf o’r amser. Roedd tueddiad i’r plentyn ddysgu sut i ddefnyddio PECS er mwyn gofyn am nifer fach o bethau yn unig gyda ffocws ar ennill gwobr. Cytunir felly â Travis a Geiger (2010) bod PECS yn effeithiol iawn os yw’n cael ei ddefnyddio er mwyn gofyn am bethau, ond nid yw’n glir os yw’n gweithio ar gyfer unrhyw agwedd arall o ddatblygiad ieithyddol. 
Nodwyd bod y plant yn derbyn sesiwn un am un unwaith yr wythnos gyda therapydd iaith yr awdurdod addysg. Yn ystod y sesiynau yma canolbwyntir  ar sgil perthnasol i’r plentyn â CSA gan eu bod yn dysgu ac yn  datblygu mewn ffyrdd gwahanol (NAS, 2018). Nodwyd bod un plentyn yn chwarae’r gêm ‘Heads Up’ gyda’r therapydd gan  ymarfer gofyn cwestiynau. Roedd unigolyn arall yn dysgu sut i ddefnyddio idiomau oherwydd mae plant â CSA yn dehongli pethau yn llythrennol (Vermeulen, 2001). Does dim ymchwil i awgrymu bod defnydd o’r gêm ‘Heads-Up’ yn effeithiol, felly awgrymir bod angen rhagor o ymchwil i’r dull hwn er mwyn canfod os yw’n ddull effeithiol ac os gallai cael ei adnabod ar gyfer plant CSA ledled y byd. 
Pwysleisia’r staff bwysigrwydd cyswllt llygaid rhwng staff a’r plant â CSA wrth drafod wyneb-yn-wyneb. Cefnoga Senju a Johnson (2008) hyn, gan esbonio bod cyswllt llygaid yn ffactor pwysig wrth drafod sgiliau cyfathrebu, ond ei fod yn sgil sy’n anodd i’w ddatblygu gydag unigolion â CSA oherwydd eu bod nhw’n mynd yn anghyfforddus iawn mewn sefyllfaoedd cymdeithasol. Wrth ystyried hyn byddai ffocysu ar safon eu hiaith yn gyntaf ac yna talu sylw at gyswllt llygaid ac osgo corff yn fanteisiol. Pwysleisia Howlin et al. (2007) fod gan 25% o bobl â CSA sgiliau llafaredd gwael. Dyma nodwedd gyffredin yn ôl  arbenigwyr sy’n darparu diagnosis o CSA (Frederickson a Cline, 2009). Ychwanega’r DfES (2002) fod disgwyliad i  athrawon fod yn wybodus a chydymdeimladol o’r heriau sy’n wynebu plant â CSA. Noda hefyd yr angen i ennyn cyswllt llygaid (DfES, 2002). Yn yr ysgol ffocws roedd yr athrawon yn gwbl ymwybodol o’r heriau oedd yn wynebu plant â CSA, ond credir eu bod yn rhoi gormod o bwyslais ar ddatblygu eu cyswllt llygaid a dim digon o bwyslais ar gynnal sgwrs safonol.   
Mewn achosion lle nad ydy PECS yn or-effeithiol, mae’r unedau yn ceisio defnyddio Arwyddiaith Brydeinig gyda’r sawl sydd ei hangen. Eu rhesymwaith dros hyn yw oherwydd bod arwyddiaith yn iaith a chaiff ei hadnabod gan bobl ledled y byd a bod mwy o adnoddau ar gael i’w helpu, nid felly yw’r achos gyda PECS (Bondy a Frost, 2001). Serch hynny, mae’n bwysig cofio’r hyn a ddywed gan Anderson (2001) fod Arwyddiaith wedi dangos gwell ganlyniadau yn yr hir dymor na PECS, yn enwedig os ydy’r ysgol yn mynnu bod y plant yn gwneud cyswllt llygaid wrth siarad. Yn ychwanegol i hyn, gwelir bod cyfle i’r ysgol ddatblygu ei strategaethau a defnyddio Makaton yn lle Arwyddiaith oherwydd y bydd yn haws i’r staff a’r plant i’w dysgu (Sheehy a Duffy, 2009). 
Defnyddiwyd y strategaeth TEACCH o fewn yr Unedau yn yr ysgol er mwyn gosod yn glir trefniadau’r dydd neu weithgareddau i’r disgyblion fel nad oedd unrhyw drafferthion o ran pryder. Yn debyg i’r hyn a nodwyd gan Mesibov a Howley (2003) dywed y staff eu bod nhw’n medru cynllunio sesiynau addas ar gyfer anghenion unigol y disgyblion a wnaed yn haws am fod yr Unedau yn 1 aelod o staff i bob 2 ddisgybl. Manteisiwyd ar y prosesau gweledol yn yr Unedau, ac fe dorrodd y staff y tasgau yn ddarnau bach fel nad oedd y plant yn gweld y gwaith mewn tasgau mawr rhag ofn iddynt eu digalonni fel yr hyn a ddywed gan Faras, Ateeqi a Tidmarsh (2010). 

4.2 Asesu 
Sylwyd yn y ddau ddosbarth bod yna gyfartaledd o un lefel neu ddeilliant cyfan rhwng  cyrhaeddiad y plant CSA yn y pynciau ieithyddol a’r pynciau eraill megis gwyddoniaeth a mathemateg. Roedd hyn i’w ddisgwyl o ystyried  bod anawsterau ieithyddol a chyfathrebu yn nodwedd gyson gyda phobl â CSA (Frederickson a Cline, 2009).
Defnyddia’r ysgol system Incerts ar gyfer tracio’i disgyblion oherwydd ei fod yn dangos camau cynnydd bach yn hytrach nag un naid gyfan rhwng y lefelau. Dywed yn yr ysgol eu bod nhw’n defnyddio’r rhaglen hon yn benodol oherwydd ei bod yn dangos y camau cynnydd bach, sy’n bwysig gyda phlant CSA oherwydd camau bach sy’n cael eu gwneud gyda’u datblygiad Iaith a’i fod yn bwysig iddynt weld bod cynnydd yn cael ei gwneud (Frederickson a Cline, 2009). Gan gofio nad oes unrhyw ymchwil wedi bod ar y defnydd o Incerts, ni ellir cymharu canlyniadau’r Unedau gydag unrhyw ymchwil blaenorol er mwyn profi eu heffeithiolrwydd. 
 

4.3 Heriau 
Yn dilyn y wers arsylwi yn yr Uned Fabanod, gofynnwyd i’r athrawes am y strategaeth y mae hi’n gweld sydd mwyaf effeithiol wrth ddatblygu sgiliau iaith a chyfathrebu’r plentyn CSA yn y dosbarth. Nodwyd ei bod yn ceisio defnyddio PECS ac Arwyddiaith gan bwyso mwy tuag at y strategaeth sy’n ymddangos i fod mwyaf effeithiol ar gyfer yr unigolyn, yn yr achos hwn, PECS oedd mwyaf addas. Gyda hyn, dadleua Barlow et al. (2013) nad yw Arwyddiaith yn ymddangos yn fwy effeithiol na  PECS wrth ddatblygu sgiliau cyfathrebu disgyblion er mwyn eu galluogi i ymateb ar lafar. Felly, awgryma hyn ei fod yn dibynnu ar yr unigolyn o ran y strategaeth sy’n well iddynt a gallu’r oedolyn i adnabod hyn. Pwysig yw cofio’r hyn a ddywed gan Tincani (2004) fod plant yn elwa o PECS neu Arwyddiaith, felly mae’n rhaid bod athrawon ar flaen y gad wrth fedru sylweddoli pa un sy’n gweithio gorau ar gyfer eu disgyblion nhw, oherwydd bod peryg y bydden nhw’n gwastraffu amser gwerthfawr. 
Pryderir bod diffyg sgiliau cyfathrebu yn mynd i gael effaith ar eu cyrhaeddiad ym mhob pwnc ac nid iaith yn unig. Gofynnwyd i’r staff, 
‘Sut ydych chi’n sicrhau cynnydd ym mhob pwnc gyda’ch disgyblion, gan ystyried mai Uned Iaith yw hon a datblygiad ieithyddol yw’ch prif ffocws?’, 
a’u hatebion nhw oedd bod y plant yn ymuno â’r dosbarthiadau prif ffrwd ar gyfer y gwersi themâu fel arfer a bod y rhai sy’n ffynnu ym mathemateg a gwyddoniaeth, fel arfer y disgyblion sydd yn cyrraedd brig lefel 3, yn ymuno â’r dosbarthiadau pri f ffrwd. Er gwnaiff y system  yma ddiogelu cyrhaeddiad academaidd disgyblion mewn pynciau eraill, doeth fyddai ystyried os gwna’r newid mewn amgylchedd gyflwyno rhwystr newydd i’r sawl â CSA, oherwydd noda  Frederickson a Cline (2009) bod delio â newidiadau neu sefyllfaoedd newydd yn her i ddisgyblion â CSA.  Cefnoga hyn ymchwil blaenorol gan y DfES (2004) a ddywed na ddylai disgyblion wynebu unrhyw rwystrau yn ystod eu haddysg a dylai pob disgybl dderbyn yr un cyfleoedd. Mae angen ystyriaeth fanwl cyn gosod y plant hyn mewn amgylchedd newydd gydag athro neu athrawes newydd,  oherwydd bod unrhyw fân newidiadau yn medru cael effaith ar ganlyniadau addysgiadol plant  (Johnston a Nahmad-Williams, 2009).
Ar ofyn am unrhyw heriau y mae’r athrawon wedi dod ar eu traws yn ystod eu profiadau wrth weithio gyda phlant CSA, nodwyd gan un ei bod hi wedi derbyn profiadau gyda phlant dethol-fud a doedden nhw ddim eisiau datblygu eu sgiliau iaith a chyfathrebu oherwydd doedden nhw ddim am drafod o gwbl. Esboniwyd gan yr athrawes bod hyn o ganlyniad i’r plant CSA yn derbyn profiadau ieithyddol cynnar gyda rhaglenni teledi gartŵn lle bydd lliwiau, cerddoriaeth a chanu’n rhan o’r rhaglen a fydd yn apelgar at synhwyrau’r plentyn ac felly dyna le bydden nhw yn teimlo’n ddiogel. Mynega Shahar (2016) ei fod wedi cael profiadau tebyg gyda’i blentyn ei hunain wrth weld ei fod wedi dechrau anghofio unrhyw eirfa oedd ganddo erbyn un flwydd oed a’r ffordd aethon nhw ati ddechrau ail gyflwyno iaith gydag ef oedd trwy ddefnyddio’r cartwnau, fel y dywed Riby a Hancock (2009) mae’r lliwiau yn medru bod yn gyffrous ac felly cedwir eu sylw nhw yn y modd hwn ac wedi dangos canlyniadau positif o ran cynnyddu lefelau ieithyddol plant CSA. Y broblem a welir gyda’r strategaeth hwn yw’r dylanwad a ddaw ar iaith yr unigolion trwy or-ddibynnu ar raglenni oherwydd sylwyd yn yr Uned Iau fod gan un o’r disgyblion (Disgybl 1), sydd ym mlwyddyn 5, acen Americanaidd. Er nad oes unrhyw dystiolaeth gadarn eto i gefnogi hyn, roedd staff yr Uned Iau yn mynnu mai dylanwad y teledu oedd hyn, er dywed Frederickson a Cline (2009) fod plant yn debygol o ail-greu’r hyn a welir mewn cartwnau. Serch hynny, Pwysig yw cofio’r hyn a ddywed gan Lywodraeth yr Alban (2009) ei fod yn nodwedd gyfarwydd bod gan blant CSA acen Americanaidd. 
Arsylwyd ymhellach i Ddisgybl 1 oherwydd nad oedd ganddo unrhyw ddefnydd o’r iaith Gymraeg o gwbl, ond roedd yn medru deall pob gair yr oedd yr athrawon yn eu dweud wrtho. Serch hynny, gan wybod ei fod bron 2 lefel tu ôl yn y Gymraeg i gymharu â phob pwnc arall, a fyddai’n fwy buddiol iddo fod mewn amgylchedd cyfrwng Saesneg, oherwydd noda Cartwright a Wind-Cowie (2005) fod gan blant CSA anawsterau wrth gaffael sgiliau ieithyddol. Felly, ar ôl pwyso a mesur, credir dylai Disgybl 1 fod mewn ysgol cyfrwng Saesneg fel nad oes ganddo’r pwysau o orfod dysgu dwy iaith, a’n medru canolbwyntio ar ddatblygu un iaith a’r iaith honno yw’r un a fyddai’n defnyddio am weddill ei fywyd, oherwydd ei fod wedi profi nad yw’n gallu caffael yn y Gymraeg. Yn yr un modd, bydd rhaid ystyried yr hyn a ddywed gan Johnston a Nahmad-Williams (2009) y gall unrhyw newidiadau i’r amgylchedd achosi pryderon mawr i blant gyda CSA, ac felly a fyddai hyn yn cael gwaeth effaith ar addysg a datblygiad Disgybl 1 na chadw ef yn yr Uned Iaith mewn amgylchedd Gymraeg, gyda chadw mewn golwg ei iechyd meddyliol oherwydd bod plant CSA yn debygol o ddatblygu anawsterau iechyd meddwl os nad ydynt yn medru ymdopi (White, Ollendick a Bray, 2011). 

Pennod 5: Casgliad
5.1 Casgliad   
Yn ystod yr ymchwiliad presennol hwn, trafodwyd nifer o ddarpariaethau arbenigol sydd ar gael i blant ar y sbectrwm awtistiaeth. Darganfuwyd byddai’n fuddiol gosod darpariaethau yn eu lle o fewn ysgolion, ond bod cyfrifoldeb ar athrawon i adnabod y ddarpariaeth a fydd mwyaf effeithiol ar gyfer yr unigolion er mwyn derbyn y canlyniadau gorau, megis PECS ac Arwyddiaith. Nodwyd bod datblygu sgiliau cyfathrebu’n broblem ar draws y sbectrwm, ond mae’n amrywio o ran pa mor heriol y mae’r unigolion yn ei gweld hi, oherwydd bod pob un person ar y spectrwm awtistiaeth yn wahanol. 
Mae'n amhosib dod at gasgliad caled ynglyn â pha ymyrraeth neu strategaeth dylai cael ei defnyddio a'i gweithredu gyda phlentyn â CSA er mwyn buddio'i datblygiad ieithyddol a chyfathrebu, gan fod yr astudiaeth yn un a oedd yn cynnwys sampl bach iawn. Yn ychwanegol i hyn, mae sawl darn o ymchwil blaenorol wedi'u gwneud sy'n dweud pethau gwahanol i'w gilydd, a rhaid ystyried bod pob darn o ymchwil gyda rheswm tu ôl y canlyniad penodol yna. Rhaid cadw mewn golwg hefyd bod gymaint o ymyraethau a strategaethau ar gael sy'n medru gwneud gwahaniaeth mewn bywyd unigolion â CSA, ond does dim oes modd gwybod pa un sydd gorau gan fod pob plentyn â CSA yn gwbl wahanol.
Er gweitha’r dadleuon i gyd o ran pa strategaeth sy’n gweithio gorau ar gyfer plant CSA, credir ei fod yn bwysig cofio bod cymharu plant ar y sbectrwm awtistiaeth yr un peth a chymharu plu eira, eu bod nhw gyd yn wahanol a dewch chi ddim ar draws dau sy’n ymdopi neu’n ymateb yn un modd, felly os yw darpariaeth yn medru bod o fudd ar gyfer datblygu sgiliau iaith a chyfathrebu, mae’n rhaid sicrhau nad yw’n cael effaith negyddol mewn ardaloedd eraill, fel y dywed gan y DfES (2004) mae pob plentyn â hawl i’r un cyfleoedd.  

6152 o eiriau
Rhestr o gyfeirnodau 
Alshenqeeti, H. (2014) Interviewing as a Data Collection Method: A Critical Review. English Linguistics Research. 3(1). tt. 39-44. 

Anderson, A. E. (2001). Augmentative com- munication and autism: A comparison of sign language and the picture exchange communication system. Thesis PhD. California: University of California, San Diego. 

APA (2013) Diagnostic and Statistical Manual of Mental Disorders. 5ed Arg. Arlington: American Psychiatric Publishing. 

Barlow, K. E., Tiger, J. H., Slocum, S. K., & Miller, S. J. (2013). Comparing acquisition of exchange-based and signed mands with children with autism. The Analysis of Verbal Behavior. 29(1). tt. 59–69.

Ball, D. L., Thames, M. H., a Phelps, G. (2008) Content Knowledge for Teaching: What Makes it Special. Journal of teacher education. 59(5). tt. 389-407.  

Baron-Cohen, S. (2008) Autism and Asperger Syndrome. Rhydychen: Gwasg Prifysgol Rhydychen. 

Batten, A., Horbett, D., Rosenblatt, M., Withers, L., a Yulle, R. (2006) Make school Make Sense. Autism and Education: The Reality for Families Today. Llundain: National Autistic Society. 

Bell, J. a Waters, S. (2014) Doing your Research Project: a guide for first-time researchers. 6ed Arg. Berkshire: Open University Press. 


BERA. (2018) Ethical Guidelines to Educational Research. 4ydd Arg. Llundain: BERA. 

Bettelheim, B. (1967) The Empty Fortress: Infantile Autism and the Birth of the Self. Llundain: Collier Macmillan Publishers.

Bondy, A. S. a Frost, L. A. (1994) The Picture Exchange Communication System. Focus on Autistic Behaviour. 9. tt. 1-19. 

Bondy, A. S. a Frost, L. A. (2001) Picture Exchange Communication System. Behaviour Modification. 25(5). tt. 725-744. 

Bronfenbrenner, U. (1977) Toward and experimental ecology of human development. American Psychologist. 32. tt. 513-531. 

Brown, D. (2005) Using Surveys in Language Programs. Caergrawnt: Gwasg Prifysgol Caergrawnt. 

Cartwright, C. a Wind-Cowie, S. (2005) Profound and Multiple Learning Difficulties. Llundain: Continuum International Publishing Group. 

Chung, W. (2014) Autism – What we know (and what we don’t know yet). [Ar-lein] ar gael yn: https://www.youtube.com/watch?v=wKlMcLTqRLs (Cyrchwyd: 09/04/2019). 

Church, A. H. & Waclowski, C. (1998) Designing and Using Organizational Surveys. Llundain: Routledge. 


Deddf Diogelu Data (2018) Pennod 12. Llundain: The Stationary Office

Denscombe, M. (2014) The Good Research Guide: for small-scale social research projects. 5ed Arg. Berkshire: Open University Press. 

DfES (2002) Autism Spectrum Disorders: Good Practise Guidance. Nottingham: DfES. 

DfES (2004) Removing Barriers to Achievement: The Government’s Strategy for SEN. Llundain: DfES. 

Dodd, S. (2009) Understanding Autism. Butterworth-Heinemann: Reed international books Ltd. 

Donaldson, G. (2015) Dyfodol Llwyddiannus: Adolygiad Annibynnol o’r Cwricwlwm a’r Trefniadau Asesu yng Nghymru. Caerdydd: Llywodraeth Cymru. 

Dunst, C. J. (1985) Rethinking Early Intervention. Analysis and intervention in developmental disabilities. 5(1-2). tt. 165-201. 

Estyn (2019) Arweiniad atodol: Anhwylder Spectrwm Aawtistiaeth. [Ar-lein] ar gael yn:https://www.estyn.gov.wales/sites/default/files/documents/Supplementary%20guidance%20-%20ASD%20cy.pdf (Cyrchwyd: 16/04/2019).

Faras, H., Ateeqi, N. A., a Tidmarsh, L. (2010) Autsim Spectrum Disorders. Annals of Saudi Medicine. 30(4). tt. 295-300. 

Frederickson, N. & Cline, T. (2009) Special Educational Needs, Inclusion and Diversity. 2il Arg. Berkshire: Open University Press. 

Frith, U. (2008) Autism: A very short introduction. Efrog Newydd: Gwasg Prifysgol Rhydychen.

Gallagher, M. (2009) ‘Ethics’ & ‘Data Collection and Analysis’ yn Tisdall, E. K. M., Davis, 

J. M. & Gallagher, M. (2009) Researching with Children and Young People: Research Design, Method and Analysis. Llundain: SAGE.

Gerber, J. S. & Offit, P. (2009) Vaccines and Autism: A Tale of Shifting Hypotheses. Clinical Infectious Diseases. 38(4). tt. 456-461.

Gubrium, J. F., a Holstein, J. A. (2001) Handbook of Interview Research. Llundain: SAGE Publications. 

Howlin, P. a Moss, P. (2012) Adults with autism spectrum disorders. Canadian Journal of Psychiatry. 57. tt. 275-283.

Howlin, P., Gordon, R. K., Pasco, G., Wade, A., & Charman, T. (2007) The effectiveness of picture exchange communication system (PECS) training for teachers of children with autism: a pragmatic, group randomised controlled trial. Journal of Child Psychology and Psychiatry. 48(5). tt. 473-481. 

Incerts. (dim dyddiad) Incerts. [Ar-lein] ar gael yn: http://www.assessmentfoundation.org/yngl375n-incerts.html (Cyrchwyd: 26/04/2019).

Johnston, J. a Nahmad-Williams, L. (2009) Early Childhood Studies. Essex: Pearson Education. 

Jordan, R. (2001) Multi-disciplinary work for children with autism. Educational and Child Psychology. 18(2). tt. 5-14.

Leaf, J. B., Taubman, M., Bloomfield, S., Palos-Rafuse, L. P., Leaf, R., McEachin, J., a Oppenheim, M. L. (2009) Increasing social skills and pro-social behavior for three children diagnosed with autism through the use of a teaching package. Research in Autism Spectrum Disorder. 3(1). tt. 275-289.

Keen, D., Webster, A. & Ridley, G. (2016). How well are children with autism spectrum disorder doing academically at school? An overview of the literature. Autism: the international journal of research and practice. 20(3). tt. 276-294.

Kellet, M. (2005) How to Develop Children as Researchers: A Step-By-Step Guide to Teaching the Research Process. Llundain: Paul Chapman.  

Kvale, S. (1994). InterViews: An introduction to qualitative research interviewing. Thousand Oaks, CA, US: Sage Publications, Inc.


Llwydraeth Cymru (2019) Support for Children and Young People with Autistic Spectrum Disorder (ASD)  in educational settings. Caerdydd: Llywodraeth Cymru. 

Llywodraeth Cymru (2010) Welsh Medium Education Strategy. Caerdydd: Llywodraeth Cymru. 

Llywodraeth yr Alban (2009) Understanding Pupils on the Autism Spectrum – Triad of impairments. [Ar-lein] ar gael yn: https://www2.gov.scot/Publications/2009/07/06111319/16 (Cyrchwyd: 11/04/1998).

McConnell, S. R. (2002) Interventions to facilitate social interaction for young children with autism: Review of available research and recommendations foe educational intervention and future research. Journal of Autism and Developmental Disorders. 32(5). tt. 351-372. 

Meggit, C. (2012) Child Development: An Illustrative Guide. 3ydd Arg. Essex: Pearson Education Limited.  

Mesibov, G., a Howley, M. (2003) Accessing the Curriculum for Pupils with Autism Spectrum Disorders: Using the TEACCH Programme to Help Inclusion. Efrog Newydd: Routledge. 

NAS (2018) What is Autism?. [Ar-lein] ar gael yn: https://www.autism.org.uk/about/what-is.aspx. (Cyrchwyd: 10/04/2019). 

National Collaborating Centre for Women‟s and Children‟s Health (2011)  Autism: recognition, referral and diagnosis of children and young people on the autism spectrum. Llundain: RCOG.

Palmen, A., Didden, R., a Lang, R. (2012) A systematic review of behavioral intervention research on adaptive skill building in high-functioning young adults with autism spectrum disorder. Research in Autism Spectrum Disorders. 6(2). tt. 602- 617.

Riby, D. a Hancock, P. B. J. (2009) Looking at movies and cartoons: Eye-tracking evidence in Williams syndrome and autism. Journal of intellectual disability research. 53(2).  tt. 169-181

Senju, A. & Johnson, M. H. (2008) Atypical Eye Contact in Autism: Models, Mechinisms and Development. Child and Adolesant Psychiatric Clinic of North America. 17(4). tt. 835-856. 

Shaffer, D. R. a Kipp, K. (2014) Developmental Psychology: Childhood and Adolescence. 9fed Arg. Belmont: Wadsworth. 

Shahar, G. (2016) The beautiful reality of autism. [Ar-lein] ar gael yn: https://www.youtube.com/watch?v=S8Nb2FDmQo4 (Cyrchwyd: 14/04/2019).

Sheehy, K., a Duffy, H. (2009) Attitudes to Makaton in the ages of integration and inclusion. Internation Journal of Special Education. 24(2). tt. 91-102. 

Simpson, M., & Tuson, J. (2003). Using Observations in Small-Scale Research: A Beginner's Guide. Revised Edition. Using Research. Prifysgol Glasgow: SCRE. 

Spencer, T. D., Petersen, D. B., a Gillam, S. L. (2008) Picture Exchange Communication System (PECS) or Sign Language: An Evidence-Based Decision-Making Example. Teaching Exceptional Children. 41(2). tt. 40-47. 

Thurlow, M. L., Lazarus, S. S., Thompson, S. J., a Morse, S. B. (2005) State policies on assessment participation and accommodation for students with disabilities. The Journal of Special Education. 38(4). tt. 232-240. 

Tincani, M. (2004) Comparing the picture exchange communication system and sign language training for children with autism. Focus on Autism and Other Developmental Disabilities. 19. tt. 152–163. 

Towle, P. O. (2013) The Early Identifications of Autism Spectrum Disorders. Llundain: Jessica Kingsley Publications. 

Travis, J. & Geiger, M. (2010) The Effectiveness of the Picture Exchange Communication System (PECS) for Children with Autism Spectrum Disorder (ASD): A South African Pilot Study. Child Language and Teaching Therapy. 26(1). tt. 39-59. 

Vermeulen, P. (2001) Autistic Thinking – This is The Title. Llundain: Jessica Kingsley Publications. 

Verp, M. S. (1993) ‘Environmental causes of pregnancy loss and malformations’. Yn Lin, C., Verp, M. S. & Sabbagha, R. E. (1993) The high-risk fetus: Pathophysiology, diagnosis, management. Efrog Newydd: Springer-Verlag.

White, S. W., Ollendick, T. H., a Bray, B. C. (2011) College students on the autism spectrum: Prevelance and associated problems. Autism. 15(6). tt. 683-701.  

Wong, C., Odom, S. L., Hume, K., Cox, A.W., Fettig, A., Kucharczyk, S. a Schultz, T. (2013) Evidence-based practices for children youth and young adults with autism spectrum disorder. North Carolina: The University of North Carolina 
[bookmark: _GoBack]  
